Pasiūlymas TARYBOS SPRENDIMAS dėl pozicijos, kurios Sąjunga turi laikytis Bendradarbiavimo taryboje, įsteigtoje Europos Sąjungos bei jos valstybių narių ir Irako Respublikos partnerystės ir bendradarbiavimo susitarimu, dėl Bendradarbiavimo tarybos ir Bendradarbiavimo komiteto darbo tvarkos taisyklių priėmimo ir dėl specialių pakomitečių įsteigimo ir jų įgaliojimų nustatymo /* COM/2013/0170 final - 2013/0090 (NLE) */





AIŠKINAMASIS MEMORANDUMAS (1) 2011 m. gruodžio 21 d. Taryba priėmė sprendimą dėl Europos Sąjungos bei jos valstybių narių ir Irako Respublikos partnerystės ir bendradarbiavimo susitarimo (toliau – Susitarimas)[1] pasirašymo Europos Sąjungos vardu ir dėl laikino tam tikrų jo nuostatų taikymo. (2) 2012 m. gegužės 11 d. Europos Sąjungos vyriausioji įgaliotinė užsienio reikalams ir saugumo politikai ir Europos Komisijos pirmininko pavaduotoja Catherine Ashton ir Irako Respublikos užsienio reikalų ministras Hoshyar Zebari Susitarimą pasirašė. (3) Šis Susitarimas – tai pirmieji ES ir Irako sutartiniai santykiai. Šis susitarimas yra teisinis pagrindas, kuriuo reglamentuojami klausimai nuo nuolatinio politinio dialogo iki prekybos santykių, bendradarbiavimo reguliavimo ir vystymosi srityje. (4) Šio Susitarimo, kuris sudarytas 10 metų (gali būti atnaujinamas), tikslas – sukurti tvirtą pagrindą Irako ir ES ryšiams stiprinti. Visų pirma juo siekiama stiprinti politinį dialogą dvišaliais, regioniniais ir pasaulinio masto klausimais, gerinant Irako ir ES prekybos tvarką, remiant labai svarbią Irako reformą ir vystymosi pastangas, taip pat palengvinant Irako integraciją į visą tarptautinę ekonomiką. Susitarime pabrėžiamas ES pasiryžimas atlikti svarbų vaidmenį Irako pereinamuoju laikotarpiu ir jis bus svarbiausia ES paramos Irakui priemonė, kuria bus toliau stiprinami ES ir Irako santykiai. (5) Pagal 2011 m. gruodžio 21 d. Tarybos sprendimo dėl Susitarimo pasirašymo ir laikino tam tikrų šio Susitarimo nuostatų taikymo 3 straipsnį, 2 straipsnis (Žmogaus teisių sąlyga), II antraštinė dalis (Prekyba ir investicijos), III antraštinė dalis (Bendradarbiavimo sritys) ir V antraštinė dalis (Institucinės, bendrosios ir baigiamosios nuostatos) yra taikomi laikinai nuo 2012 m. rugpjūčio 1 d., tiek, kiek tai susiję su ES kompetencijos klausimais. (6) V antraštinėje dalyje dėl institucinių nuostatų ministrų lygmeniu įsteigiama Bendradarbiavimo taryba, kuri prižiūri Susitarimo įgyvendinimą pagal Susitarimo 111 straipsnį. Bendradarbiavimo komitetas įsteigiamas Susitarimo 112 straipsnio 1 dalimi. Pagal 112 straipsnio 2 dalį Bendradarbiavimo tarybai atlikti užduotis gali padėti Bendradarbiavimo komitetas ir Bendradarbiavimo taryba gali nuspręsti įkurti bet kokį kitą specialų pakomitetį ar įstaigą, kurie gali jai padėti atlikti savo užduotis, ir nustato tokių komitetų ar įstaigų sudėtį ir užduotis bei jų veiklos tvarką. (7) Siekiant patobulinti institucinę struktūrą ir sudaryti sąlygas vykti ekspertų diskusijoms svarbiausiose Susitarimo laikino taikymo srityse, siūloma įsteigti tris toliau nurodytus pakomitečius: 1) Žmogaus teisių ir demokratijos pakomitetis; 2) Prekybos ir susijusių klausimų pakomitetis; 3) Energetikos ir susijusių klausimų pakomitetis. Papildomi pakomitečiai gali būti įsteigiami vėliau, Šalių susitarimu. (8) Pakomitečių posėdžiai sudarys ES sąlygas stiprinti ryšius su Irako administracija ir suteiks galimybę išsamiai aptarti Irako vystymąsi specifinėse ES ir Irako bendradarbiavimo srityse ir prioritetus bei ES paramą Irakui. Irakas išreiškė didžiulį susidomėjimą kuo greičiau pradėti trijų pakomitečių darbą. (9) Tiek ES, tiek Irakas įsipareigojo sparčiai ir veiksmingai įgyvendinti Susitarimą. Todėl šiuo pasiūlymu siekiama užtikrinti, kad būtų kuo greičiau sukurta Susitarimo institucinė struktūra, planuojant, kad pirmieji pakomitečių posėdžiai turėtų įvykti ne vėliau kaip 2013 m. pradžioje, o po jų – Bendradarbiavimo komiteto ir Bendradarbiavimo tarybos posėdžiai. Siekiant sudaryti sąlygas veikti taip, kaip pasiūlyta, Bendradarbiavimo taryba pirmiausia priima savo sprendimus dėl 1) Bendradarbiavimo tarybos ir Bendradarbiavimo komiteto darbo tvarkos taisyklių priėmimo ir dėl 2) specialių pakomitečių įsteigimo ir jų įgaliojimų nustatymo. Be to, šie sprendimai turėtų būti priimti taikant rašytinę procedūrą, laikantis Bendradarbiavimo tarybos pasiūlytų darbo tvarkos taisyklių 10 straipsnio. 2013/0090 (NLE) Pasiūlymas TARYBOS SPRENDIMAS dėl pozicijos, kurios Sąjunga turi laikytis Bendradarbiavimo taryboje, įsteigtoje Europos Sąjungos bei jos valstybių narių ir Irako Respublikos partnerystės ir bendradarbiavimo susitarimu, dėl Bendradarbiavimo tarybos ir Bendradarbiavimo komiteto darbo tvarkos taisyklių priėmimo ir dėl specialių pakomitečių įsteigimo ir jų įgaliojimų nustatymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 218 straipsnio 9 dalį, atsižvelgdama į 2011 m. gruodžio 21 d. Tarybos sprendimo dėl Europos Sąjungos bei jos valstybių narių ir Irako Respublikos partnerystės ir bendradarbiavimo susitarimo pasirašymo ir laikino tam tikrų šio susitarimo nuostatų taikymo[2] (toliau – Susitarimas) 3 straipsnį, ypač į jo 111 straipsnio 3 dalį ir 112 straipsnio 2 dalį, atsižvelgdama į Komisijos pasiūlymą, kadangi: (1) pagal Susitarimo 117 straipsnį, Susitarimo dalys laikinai taikomos nuo 2012 m. rugpjūčio 1 d.; (2) siekiant prisidėti prie veiksmingo Susitarimo įgyvendinimo, turėtų būti kuo greičiau sukurta jo institucinė struktūra; (3) Susitarimo 111 straipsnio 3 dalyje numatyta, kad Bendradarbiavimo taryba nustato savo darbo tvarkos taisykles. (4) Susitarimo 112 straipsnyje numatyta, kad Bendradarbiavimo tarybai atlikti užduotis padės Bendradarbiavimo komitetas ir Bendradarbiavimo taryba gali nuspręsti įkurti bet kokį kitą specialų pakomitetį ar įstaigą, kurie gali jai padėti atlikti savo užduotis, ir nustato tokių komitetų ar įstaigų sudėtį ir užduotis bei jų veiklos tvarką, PRIĖMĖ ŠĮ SPRENDIMĄ: Vienintelis straipsnis 1. Pozicija, kurios Sąjunga turi laikytis Europos Sąjungos bei jos valstybių narių ir Irako Respublikos partnerystės ir bendradarbiavimo susitarimo 111 straipsniu įsteigtoje Bendradarbiavimo taryboje dėl: – Bendradarbiavimo tarybos ir Bendradarbiavimo komiteto darbo tvarkos taisyklių priėmimo ir – specialių pakomitečių įsteigimo ir jų įgaliojimų nustatymo nustatoma laikantis prie šio sprendimo pridedamų Bendradarbiavimo tarybos sprendimų projektų. 2. Sąjungos atstovai Bendradarbiavimo taryboje gali pritarti neesminiams šių sprendimų projekto pakeitimams be tolesnio Tarybos sprendimo. Priimta Briuselyje Tarybos vardu Pirmininkas I PRIEDAS ES IR IRAKO BENDRADARBIAVIMO TARYBOS SPRENDIMAS Nr. 1/2013 2013 m. [data] dėl Bendradarbiavimo tarybos ir Bendradarbiavimo komiteto darbo tvarkos taisyklių priėmimo ES IR IRAKO BENDRADARBIAVIMO TARYBA, atsižvelgdama į Europos Sąjungos bei jos valstybių narių ir Irako Respublikos partnerystės ir bendradarbiavimo susitarimą (toliau – Susitarimas), ypač į jo 111 straipsnį, kadangi: (1) pagal Susitarimo 117 straipsnį, Susitarimo dalys laikinai taikomos nuo 2012 m. rugpjūčio 1 d.; (2) siekiant prisidėti prie veiksmingo Susitarimo įgyvendinimo, turėtų būti kuo greičiau sukurta jo institucinė struktūra; (3) Bendradarbiavimo taryba atsako už reikalingų priemonių priėmimą. Susitarimo 111 straipsnio 3 dalyje numatyta, kad Bendradarbiavimo taryba nustato savo darbo tvarkos taisykles. Siekiant, kad Bendradarbiavimo komitetas galėtų kuo greičiau pradėti veikti, Bendradarbiavimo taryba taip pat nustato Bendradarbiavimo komiteto darbo tvarkos taisykles; (4) pagal Bendradarbiavimo tarybos darbo tvarkos taisyklių 10 straipsnį Bendradarbiavimo taryba gali priimti sprendimus taikydama rašytinę procedūrą; (5) būtina priimti šį Bendradarbiavimo tarybos sprendimą taikant rašytinę procedūrą, NUSPRENDĖ: Vienintelis straipsnis Priimamos Bendradarbiavimo tarybos ir Bendradarbiavimo komiteto darbo tvarkos taisyklės, kaip atitinkamai nustatyta A ir B priedėliuose. Priimta ... xxxx. || Bendradarbiavimo tarybos vardu Pirmininkas I PRIEDO A PRIEDĖLIS Bendradarbiavimo tarybos darbo tvarkos taisyklės 1 straipsnis Pirmininkavimas Bendradarbiavimo tarybai pakaitomis po 12 mėnesių pirmininkauja Europos Sąjungos Užsienio reikalų tarybos pirmininkas (Europos Sąjungos bei jos valstybių narių vardu) ir Irako užsienio reikalų ministras. Pirmasis laikotarpis prasideda pirmojo Bendradarbiavimo tarybos posėdžio dieną, o baigiasi tų pačių metų gruodžio 31 d. 2 straipsnis Posėdžiai Bendradarbiavimo taryba ministrų lygmeniu renkasi kartą per metus. Jei Šalys susitaria, vienos iš Šalių prašymu gali būti rengiami specialūs Bendradarbiavimo tarybos posėdžiai. Jei Šalys nesutaria kitaip, visi Bendradarbiavimo tarybos posėdžiai vyksta įprastoje Europos Sąjungos Tarybos posėdžių vietoje abiejų Šalių sutartą dieną. Bendradarbiavimo tarybos posėdžius kartu šaukia Bendradarbiavimo tarybos sekretoriai, gavę pirmininko sutikimą. 3 straipsnis Atstovavimas Jei Bendradarbiavimo tarybos nariai posėdyje dalyvauti negali, jiems gali atstovauti kiti asmenys. Jei narys nori būti atstovaujamas, jis turi pirmininkui pranešti savo atstovo vardą ir pavardę iki posėdžio, kuriame narys turi būti atstovaujamas. Bendradarbiavimo tarybos nario atstovas naudojasi visomis atstovaujamo nario teisėmis. 4 straipsnis Delegacijos Bendradarbiavimo tarybos narius gali lydėti pareigūnai. Prieš kiekvieną posėdį pirmininkui pranešama apie numatomą kiekvienos šalies delegacijos sudėtį. Europos investicijų banko atstovas Bendradarbiavimo tarybos posėdžiuose dalyvauja stebėtojo teisėmis, kai į darbotvarkę yra įtraukti su banku susiję klausimai. Jei reikia, abipusiu susitarimu, dalyvauti Bendradarbiavimo tarybos posėdžiuose stebėtojų teisėmis gali būti kviečiami ekspertai arba kitų įstaigų atstovai, tam, kad pateiktų informaciją konkrečiais klausimais. 5 straipsnis Sekretoriatas Europos Sąjungos Tarybos generalinio sekretoriato atstovas ir Irako misijos Europos Sąjungoje atstovas kartu atlieka Bendradarbiavimo tarybos sekretorių funkcijas. 6 straipsnis Korespondencija Bendradarbiavimo tarybai adresuota korespondencija siunčiama Bendradarbiavimo tarybos pirmininkui Europos Sąjungos Tarybos adresu. Abu sekretoriai užtikrina, kad korespondencija būtų persiųsta Bendradarbiavimo tarybos pirmininkui ir, jei reikia, išplatinta kitiems Bendradarbiavimo tarybos nariams. Platinama korespondencija siunčiama Komisijos generaliniam sekretoriui, Europos išorės veiksmų tarnybai, valstybių narių nuolatinėms atstovybėms ir Europos Sąjungos Tarybos generaliniam sekretoriatui bei Irako misijai Europos Sąjungoje. Bendradarbiavimo tarybos pirmininko pranešimus adresatams siunčia abu sekretoriai ir prireikus išplatina juos kitiems Bendradarbiavimo tarybos nariams antroje pastraipoje nurodytais adresais. 7 straipsnis Viešumas Jeigu nenusprendžiama kitaip, Bendradarbiavimo tarybos posėdžiai yra uždari. 8 straipsnis Posėdžių darbotvarkės 1. Pirmininkas rengia kiekvieno posėdžio darbotvarkės projektą. Bendradarbiavimo tarybos sekretoriai perduoda jį 6 straipsnyje nurodytiems adresatams ne vėliau kaip 15 dienų iki posėdžio pradžios. Į darbotvarkės projektą įtraukiami visi klausimai, dėl kurių įtraukimo pirmininkas gavo prašymą ne vėliau kaip prieš 21 dieną iki posėdžio, tačiau klausimai į darbotvarkę neįtraukiami, jei iki preliminarios darbotvarkės išsiuntimo sekretoriai negauna juos pagrindžiančių dokumentų. Bendradarbiavimo taryba kiekvieno posėdžio pradžioje patvirtina darbotvarkę. Preliminarioje darbotvarkėje nenurodytas klausimas į darbotvarkę gali būti įtrauktas tik tuo atveju, jeigu tam pritaria abi šalys. 2. Jei abi Šalys sutinka, pirmininkas gali sutrumpinti 1 dalyje nurodytus terminus, kad būtų atsižvelgta į konkretaus atvejo aplinkybes. 9 straipsnis Posėdžių protokolai Visų posėdžių protokolų projektus kartu rengia abu sekretoriai. Paprastai protokoluose pateikiama tokia su kiekvienu darbotvarkės klausimu susijusi informacija: – Bendradarbiavimo tarybai pateikti dokumentai, – pareiškimai, kuriuos pageidauja įtraukti Bendradarbiavimo tarybos narys, – priimtos rekomendacijos, sutarti pareiškimai ir padarytos išvados. Protokolo projektas pateikiamas Bendradarbiavimo tarybai patvirtinti. Patvirtintą protokolą pasirašo pirmininkas ir abu sekretoriai. Protokolai saugomi Europos Sąjungos Tarybos Generalinio sekretoriato archyve, kuris bus Susitarimo dokumentų depozitaras. Patvirtinta kopija išsiunčiama kiekvienam 6 straipsnyje nurodytam adresatui. 10 straipsnis Pasitarimai 1. Bendradarbiavimo taryba priima sprendimus ir teikia rekomendacijas bendru Šalių sutarimu. Atvejai, kai Bendradarbiavimo taryba gali priimti sprendimus, nurodyti pačiame Susitarime. Jei abi šalys susitaria, Bendradarbiavimo taryba gali priimti sprendimus ir teikti rekomendacijas taikydama rašytinę procedūrą. Jei Bendradarbiavimo taryba nusprendžia taikyti rašytinę procedūrą, Šalys abipusiu susitarimu gali nustatyti terminą, kuriam pasibaigus Bendradarbiavimo tarybos pirmininkas, remdamasis dviejų sekretorių ataskaita, gali paskelbti, ar Šalys abipusiai susitarė. 2. Pagal Susitarimo 111 straipsnį Bendradarbiavimo tarybos sprendimai ir rekomendacijos atitinkamai vadinami „sprendimu“ ir „rekomendacija“, prie jų rašomi serijos numeris, jų priėmimo data ir dalyko aprašymas. Bendradarbiavimo tarybos sprendimus ir rekomendacijas pasirašo pirmininkas, jų autentiškumą patvirtina abu sekretoriai. Sprendimai ir rekomendacijos siunčiami visiems 6 straipsnyje nurodytiems adresatams. Kiekviena Šalis gali nuspręsti, ar skelbti Bendradarbiavimo tarybos sprendimus ir rekomendacijas savo atitinkamame oficialiajame leidinyje. 11 straipsnis Kalbos Bendradarbiavimo tarybos oficialiosios kalbos yra abiejų šalių oficialiosios kalbos. Jei nenusprendžiama kitaip, Bendradarbiavimo taryba savo svarstymuose remiasi tomis kalbomis parengtais dokumentais. 12 straipsnis Išlaidos Europos Sąjunga ir Irakas dengia savo dalyvavimo Bendradarbiavimo tarybos posėdžiuose išlaidas: darbuotojų, kelionių ir pragyvenimo, taip pat pašto ir telekomunikacijų išlaidas. Vertimo žodžiu posėdžių metu, dokumentų vertimo ir dauginimo išlaidas dengia Europos Sąjunga, o išlaidas, susijusias su vertimu žodžiu ar raštu į oficialiąją Irako kalbą ar iš jos, dengia Irakas. Kitas su posėdžių organizavimu susijusias išlaidas apmoka juos rengianti Šalis. 13 straipsnis Bendradarbiavimo komitetas 1. Pagal Susitarimo 112 straipsnį, Bendradarbiavimo komitetas yra įsteigiamas, kad padėtų Bendradarbiavimo tarybai atlikti savo užduotis. Komitetą sudaro Europos Sąjungos atstovai ir Irako vyriausybės atstovai, paprastai vyresniųjų valstybės tarnautojų lygiu. 2. Bendradarbiavimo komitetas rengia Bendradarbiavimo tarybos posėdžius ir svarstymus, prireikus įgyvendina Bendradarbiavimo tarybos sprendimus ir rekomendacijas ir apskritai užtikrina santykių tęstinumą, taip pat tinkamą Susitarimo veikimą. Komitetas svarsto bet kokį Bendradarbiavimo tarybos pateiktą klausimą ar bet kokį kitą klausimą, kuris gali iškilti įgyvendinant Susitarimą. Komitetas teikia pasiūlymus arba sprendimų ir (arba) rekomendacijų projektus Bendradarbiavimo tarybai tvirtinti. Bendradarbiavimo taryba gali perduoti Bendradarbiavimo komitetui bet kurį savo įgaliojimą. 3. Tais atvejais, kai Susitarime nurodomas reikalavimas konsultuotis arba konsultacijų galimybė, arba kai Šalys abipusiu susitarimu nusprendžia konsultuotis viena su kita, tokios konsultacijos gali vykti Bendradarbiavimo komitete. Abiem Šalims sutarus, konsultacijas galima tęsti Bendradarbiavimo taryboje. I PRIEDO B PRIEDĖLIS Bendradarbiavimo komiteto darbo tvarkos taisyklės 1 straipsnis Pirmininkavimas Bendradarbiavimo komitetui pakaitomis po 12 mėnesių pirmininkauja Europos Sąjungos atstovas ir Irako vyriausybės atstovas. Pirmasis laikotarpis prasideda pirmojo Bendradarbiavimo tarybos posėdžio dieną, o baigiasi tų pačių metų gruodžio 31 d. 2 straipsnis Posėdžiai Bendradarbiavimo komiteto posėdžiai šaukiami esant reikalui ir gavus abiejų Šalių pritarimą bent vieną kartą per metus. Kiekvienas Bendradarbiavimo komiteto posėdis vyksta abiejų Šalių sutartu laiku ir sutartoje vietoje. Bendradarbiavimo komiteto posėdžius šaukia pirmininkas. Metinis Bendradarbiavimo komiteto posėdis šaukiamas prieš metinį Bendradarbiavimo tarybos posėdį. Jis turėtų būti šaukiamas laiku, kad Bendradarbiavimo komitetas galėtų pasirengti Bendradarbiavimo tarybos posėdžiui. 3 straipsnis Delegacijos Prieš kiekvieną posėdį pirmininkui pranešama apie planuojamą kiekvienos Šalies delegacijos sudėtį. 4 straipsnis Sekretoriatas Europos išorės veiksmų tarnybos atstovas ir Irako vyriausybės atstovas kartu eina Bendradarbiavimo komiteto sekretorių pareigas. Visi šiame sprendime numatyti Bendradarbiavimo komiteto pirmininkui skirti pranešimai ir jo pranešimai perduodami Bendradarbiavimo komiteto sekretoriams ir Bendradarbiavimo tarybos sekretoriams bei jos pirmininkui. 5 straipsnis Viešumas Jeigu nenusprendžiama kitaip, Bendradarbiavimo komiteto posėdžiai yra uždari. 6 straipsnis Posėdžių darbotvarkės 1. Pirmininkas parengia kiekvieno posėdžio darbotvarkės projektą. Bendradarbiavimo komiteto sekretoriai jį perduoda 4 straipsnyje nurodytiems adresatams ne vėliau kaip prieš 15 dienų iki posėdžio pradžios. Į darbotvarkės projektą įtraukiami visi klausimai, dėl kurių įtraukimo pirmininkas gavo prašymą ne vėliau kaip prieš 21 dieną iki posėdžio, tačiau klausimai į darbotvarkę neįtraukiami, jei iki preliminarios darbotvarkės išsiuntimo sekretoriai negauna juos pagrindžiančių dokumentų. Bendradarbiavimo komitetas gali pakviesti posėdžiuose dalyvauti ekspertus, kurie teiktų informaciją konkrečiais klausimais. Bendradarbiavimo komitetas darbotvarkę priima kiekvieno posėdžio pradžioje. Preliminarioje darbotvarkėje nenurodytas klausimas į darbotvarkę gali būti įtrauktas tik tuo atveju, jeigu tam pritaria abi šalys. 2. Jei abi Šalys sutinka, pirmininkas gali sutrumpinti 1 dalyje nurodytus terminus, kad būtų atsižvelgta į konkretaus atvejo aplinkybes. 7 straipsnis Posėdžių protokolai Protokolas rašomas kiekviename posėdyje ir grindžiamas Bendradarbiavimo komiteto padarytomis išvadomis, kurias apibendrina pirmininkas. Protokolą patvirtinus Bendradarbiavimo komitetui, jį pasirašo pirmininkas ir sekretoriai, ir saugo abi šalys. Protokolo kopija išsiunčiama kiekvienam 4 straipsnyje nurodytam adresatui. 8 straipsnis Pasitarimai Konkrečiais atvejais, kai, vadovaudamasi Bendradarbiavimo tarybos darbo tvarkos taisyklių 13 straipsnio 2 dalimi, Bendradarbiavimo taryba suteikia Bendradarbiavimo komitetui teisę priimti tam tikrus sprendimus ir (arba) teikti rekomendacijas, šie aktai vadinami atitinkamai „sprendimu“ ir „rekomendacija“, šalia nurodomas jų eilės numeris, priėmimo data ir pateikiamas dalyko aprašymas. Bendradarbiavimo komiteto sprendimai ir rekomendacijos priimami bendru Šalių sutarimu. Jei abi Šalys susitaria, Bendradarbiavimo komitetas gali priimti sprendimus ir teikti rekomendacijas taikydamas rašytinę procedūrą. Jei Bendradarbiavimo komitetas nusprendžia taikyti rašytinę procedūrą, Šalys abipusiu susitarimu gali nustatyti terminą, kuriam pasibaigus Bendradarbiavimo komiteto pirmininkas, remdamasis dviejų sekretorių ataskaita, gali paskelbti, ar Šalys abipusiai susitarė. Bendradarbiavimo komiteto sprendimus ir rekomendacijas pasirašo pirmininkas, jų tikrumą patvirtina abu sekretoriai ir jie išsiunčiami šio priedo 4 straipsnyje nurodytiems adresatams. Kiekviena Šalis gali nuspręsti, ar skelbti Bendradarbiavimo komiteto sprendimus ir rekomendacijas savo atitinkamame oficialiajame leidinyje. 9 straipsnis Išlaidos Europos Sąjunga ir Irakas dengia savo dalyvavimo Bendradarbiavimo komiteto posėdžiuose išlaidas: darbuotojų, kelionių ir pragyvenimo, taip pat pašto ir telekomunikacijų išlaidas. Vertimo žodžiu posėdžių metu, dokumentų vertimo ir dauginimo išlaidas dengia Europos Sąjunga, o išlaidas, susijusias su vertimu žodžiu ar raštu į oficialiąją Irako kalbą ar iš jos, dengia Irakas. Kitas su posėdžių organizavimu susijusias išlaidas apmoka juos rengianti Šalis. 10 straipsnis Pakomitečiai ir specialios darbo grupės Pagal Bendradarbiavimo tarybos darbo tvarkos taisyklių 13 straipsnį Bendradarbiavimo komitetas gali nuspręsti suformuoti pakomitečius arba specialias darbo grupes, kurie būtų pavaldūs ir po kiekvieno savo posėdžio atsiskaitytų Bendradarbiavimo komitetui. Bendradarbiavimo komitetas gali nuspręsti panaikinti bet kuriuos veikiančius pakomitečius ar darbo grupes, nustatyti arba pakeisti jų įgaliojimus arba įsteigti kitus pakomitečius ar darbo grupes, kurie padėtų jam atlikti pareigas. Šie pakomitečiai ir darbo grupės neturi sprendimo priėmimo galios. II PRIEDAS ES IR IRAKO BENDRADARBIAVIMO TARYBOS SPRENDIMAS Nr. 2/2013 2013 m. ... ... d. dėl trijų specialių pakomitečių įsteigimo ir jų įgaliojimų nustatymo ES IR IRAKO BENDRADARBIAVIMO TARYBA, atsižvelgdama į Europos Sąjungos bei jos valstybių narių ir Irako Respublikos partnerystės ir bendradarbiavimo susitarimą (toliau – Susitarimas), ypač į jo 112 straipsnį, kadangi: (1) pagal Susitarimo 117 straipsnį, Susitarimo dalys laikinai taikomos nuo 2012 m. rugpjūčio 1 d.; (2) siekiant prisidėti prie veiksmingo Susitarimo įgyvendinimo, turėtų būti kuo greičiau sukurta jo institucinė struktūra; (3) Susitarimo 112 straipsnyje numatyta, kad Bendradarbiavimo tarybai atlikti užduotis gali padėti Bendradarbiavimo komitetas ir Bendradarbiavimo taryba gali nuspręsti įkurti bet kokį kitą specialų pakomitetį ar įstaigą, kurie gali jai padėti atlikti savo užduotis, ir nustato tokių komitetų ar įstaigų sudėtį ir užduotis bei jų veiklos tvarką, (4) siekiant sudaryti sąlygas vykti ekspertų diskusijoms svarbiausiose Susitarimo laikino taikymo srityse, turėtų būti įsteigti trys pakomitečiai. Tolesniu Šalių susitarimu gali būti keičiamas tiek pakomitečių sąrašas, tiek atskirų pakomitečių kompetencijos sritys; (5) pagal Bendradarbiavimo tarybos darbo tvarkos taisyklių 10 straipsnį Bendradarbiavimo taryba gali priimti sprendimus taikydama rašytinę procedūrą; (6) siekiant, kad pakomitečiai pradėtų veikti laiku, būtina priimti šį Bendradarbiavimo tarybos sprendimą taikant rašytinę procedūrą, PRIĖMĖ ŠĮ SPRENDIMĄ: Vienintelis straipsnis Įsteigiami A priedėlyje išvardyti pakomitečiai. Nustatomi B priedėlyje išdėstyti pakomitečių įgaliojimai. Priimta ES ir Irako bendradarbiavimo tarybos vardu II PRIEDO A priedėlis ES ir Irako bendradarbiavimo taryba Įsteigiami pakomitečiai (1) Žmogaus teisių ir demokratijos pakomitetis; (2) Prekybos ir susijusių klausimų pakomitetis; (3) Energetikos ir susijusių klausimų pakomitetis. II PRIEDO B priedėlis Europos Sąjungos bei jos valstybių narių ir Irako Respublikos partnerystės ir bendradarbiavimo susitarimo A priedėliu įsteigiamų pakomitečių įgaliojimai 1 straipsnis Kiekvienas pakomitetis savo posėdžiuose gali svarstyti Partnerystės ir bendradarbiavimo susitarimo įgyvendinimą vienoje ar visose srityse, kurios priklauso jo kompetencijai. Pakomitečiai taip pat gali nagrinėti klausimus arba specialius projektus, susijusius su tam tikra dvišalio bendradarbiavimo sritimi. Bet kurios Šalies prašymu gali būti svarstomi atskiri klausimai. 2 straipsnis Pakomitečiai yra pavaldūs Bendradarbiavimo komitetui. Po kiekvieno posėdžio pakomitečiai pateikia ataskaitą Bendradarbiavimo komitetui ir perduoda jam savo išvadas. 3 straipsnis Pakomitečius sudaro Šalių atstovai. Jei reikia, abiejų Šalių susitarimu pakomitečiai gali kviesti į savo posėdžius ekspertus, kad jie išdėstytų savo požiūrį tam tikrais specifiniais pakomitečio posėdžių darbotvarkės klausimais. 4 straipsnis Pakomitečiams, laikantis Bendradarbiavimo komiteto pakaitinio pirmininkavimo taisyklių, pakaitomis pirmininkauja Šalys, t. y. Europos Sąjungos atstovas ir Irako Vyriausybės atstovas. 5 straipsnis Pakomitečių nuolatinio sekretoriaus pareigas kartu vykdo Europos išorės veiksmų tarnybos atstovas ir Irako Respublikos vyriausybės atstovas. Visa su konkrečiu pakomitečiu susijusi informacija perduodama dviem nuolatiniams sekretoriams. 6 straipsnis Pakomitečių posėdžiai kurios nors Šalies rašytiniu prašymu ir abiejų Šalių susitarimu šaukiami esant reikalui ir bent kartą per metus. Visi posėdžiai vyksta abiejų Šalių sutartoje vietoje ir jų nustatytu laiku. Gavęs vienos Šalies prašymą sušaukti pakomitečio posėdį, kitos Šalies nuolatinis sekretorius atsakymą pateikia per penkiolika darbo dienų. Ypatingos skubos atvejais pakomitečio posėdžiai gali būti sušaukiami per trumpesnį laiką, jei tam pritaria abi Šalys. Prieš kiekvieną posėdį pirmininkui pranešama apie numatomą abiejų Šalių delegacijos sudėtį. Pakomitečio posėdžius kartu šaukia du nuolatiniai sekretoriai, veikiantys pritariant Bendradarbiavimo komiteto sekretoriams. 7 straipsnis Į darbotvarkę įtrauktini klausimai nuolatiniams sekretoriams pateikiami ne vėliau kaip prieš 15 darbo dienų iki atitinkamo pakomitečio posėdžio. Bet kokie patvirtinamieji dokumentai nuolatiniams sekretoriams pateikiami ne vėliau kaip prieš 10 darbo dienų. Atsižvelgiant į šiuos klausimus, parengiama preliminari darbotvarkė ir su turimais patvirtinamaisiais dokumentais nusiunčiama Bendradarbiavimo komiteto sekretoriams bei valstybių narių nuolatinėms atstovybėms ne vėliau kaip prieš 5 darbo dienas iki pakomitečio posėdžio. Išimtiniais atvejais gavus rašytinį abiejų nuolatinių sekretorių sutikimą papildomi klausimai gali būti įtraukti į darbotvarkę per trumpesnį laiką. 8 straipsnis Jei nenusprendžiama kitaip, pakomitečio posėdžiai yra uždari. 9 straipsnis Kiekvienas posėdis protokoluojamas. Kiekvieno pakomitečio posėdžio protokolo ir išvadų kopijos perduodamos Bendradarbiavimo komiteto sekretoriams. Kopijos siunčiamos ir valstybių narių nuolatinėms atstovybėms. [1] OL L 204, 2012 7 31. [2] OL L xxxx.